Formenn samtaka sjómanna segja grafalvarlegt ef þyrlur Landhelgisgæslunnar geta ekki sinnt útköllum vegna manneklu, líkt og gerðist á dögunum. Öryggi sjómanna sé þannig stefnt í hættu.
Þyrla Landhelgisgæslunnar gat ekki sótt bílstjóra sem slasaðist alvarlega í bílveltu undir Eyjafjöllum á þriðjudag vegna þess að ekki tókst að manna þyrluna. Einungis ein áhöfn var á vakt og flugstjóri þeirrar áhafnar forfallaðist. Því var hinn slasaði fluttur með sjúkrabíl á spítala. Formenn Félags vélstjóra, Félags skipstjórnarmanna, Sjómannasambands Íslands og Sjómannafélags Íslands telja vegið að öryggi sjómanna, enda ekki hægt að flytja slasaða eða veika sjómenn landleiðina. Guðmundur Helgi Þórarinsson er formaður Félags vélstjóra.
Þegar hringt er í þyrlu úti á sjá þá eru jafnan alvarleg slys og getur jafnvel verið spurning um mínútur. Þetta er algjörlega óviðunandi að þessi sjúkrabíll hafsins skuli ekki vera til taks nema hluta úr árinu.
Guðmundur Helgi segir lífi sjómanna stefnt í voða.
Það er verið að stefna því í hættu, í mörgum tilvikum. Því miður.
Í ályktun frá Samtökum sjómanna segir að það sé skýlaus krafa að stjórnvöld sjái til þess að Landhelgisgæslan hafi nægt rekstrarfé til að manna alltaf tvær þyrlur og að þær séu til taks öllum stundum.
Stéttarfélög sjómanna segja öryggi sjómanna stefnt í hættu ef þyrlur Landhelgisgæslunnar geta ekki sinnt útköllum vegna manneklu, líkt og gerðist á dögunum.